Leda
Vide etiam paginam discretivam: Leda (discretiva). Leda (Graece Λήδα) in mythologia Graeca est Thestii filia, Tyndarei Laconiae regis uxor, quacum Iuppiter, cum eam adamasset, in cygnum versus concubuit, cum iam antea e Tyndareo gravida fuisset. Expletis itaque legitimis mensibus, Leda duo peperit ova, ex quorum altero nati sunt Pollux et Helena, ex altero Castor et Clytemnestra. Fuerunt tamen qui dicerent veram matrem Helenae Nemesin fuisse, Ledam nihil nisi nutricem. Euripides poeta Ledam ob filiae Helenae flagitia se pudore suspendisse narrabat. In Odyssea Ulixes apud Inferos Ledam vidit et adlocutus est.